Video: ‘Mooiweer en warm’ word vir dié kykNET-reeks voorspelLiam Bosman, Brümilda van Rensburg en Minke Marais. (Foto: verskaf) ŉ Radioman wat nie kan vrede maak met sy nuwe wêreld waar hy net worsrolletjies verkoop nie, ŉ tatoeëerkunstenaar wat ontstig met rockmusiek, ŉ norse tante wat boeke en boeretroos verkoop, en ŉ legio skindertonge wat aanhoudend klap. Dít is die karakters en vlooimarkuitstallers wat beloof om kykers van Mooiweer en warm te boei. Die nuwe tragiese komedie uit die pen van die bekroonde skrywer Paul C Venter, speel in ŉ klein dorpie op die Hoëveld af en handel oor ŉ naweekvlooimark op die gronde van ŉ doodgewone kerk. Boonop word die vlooimark en al sy besoekers bedreig deur ŉ damwal wat enige tyd kan bars. “Jy weet nie of jy moet huil of lag vir die mense nie,” het Geon Nel (Alex Kemp), tydens die reeks se voorskou in Kaapstad aan Maroela Media vertel. “Dis amper asof ŉ spieël opgehou word. Dit laat jou nadink oor dit waarmee jy besig is. Wat doen ons? Waarheen is ons op pad?” Carla Smith, bekend vir haar rol in die 2019 kykNET-reeks, Tydelik Terminaal, vertolk die rol van Cezanne Dippenaar, ŉ geoloog wat daarop uit is om in haar ontslape pa se voetspore te volg. Dit is ook haar karakter wat uitvind dat alles nie met die dam net buite die dorp pluis is nie. Hoewel sy self in die dorp woon, het sy min te make met die karakterwêreld wat die vlooimark skep. “Die reeks is vol mense wat jy maklik gaan kan herken in mense rondom jou,” het sy aan Maroela Media verduidelik. “ŉ Familielid, vriend, iemand in Woolies, ŉ tannie wat ŉ aanmerking op Facebook maak. Die karakters is so kleurvol en driedimensioneel dat mens amper meer vir hulle gaan kyk as die storie self.” Uit die 13 weke waartydens die reeks in 2022 geskiet is, was Carla maar vier of vyf weke deel daarvan. Sy het veral daarna uitgesien om die ander akteurs in die reeks se tonele te kyk. “Ek ken mos nou my eie tonele. Ek gee nie eintlik om om vir myself te kyk nie, maar om nou die tonele te kan kyk wat jy voorheen net in die teks gelees het, is heerlik.” Brümilda van Rensburg vertolk die rol van die misterieuse Sonica Winters wat besoekers aan dié vlooimark met verruklike kerrie bekoor. Tog is daar duidelik iets anders wat onder die oppervlak aan’t broei is. “Sy is presies soos haar naam dit bepaal, sy is ’n sonskyn-girl, maar sy is vol winter. Sy is bietjie mooiweer en warm,” het Brümilda van Rensburg aan Maroela Media vertel. “En net as jy dink jy verstaan haar, dan gooi sy ’n ander gesig. Jy is nooit eintlik seker waar jy met haar staan nie.” Die reeks stel ’n verskeidenheid generasies ten toon, iets wat Brümilda opgewonde maak oor die toekoms van die vermaakbedryf. “Hulle speel die jong kinders. Dit was nog altyd in die lewe so dat jy die pa’s, ma’s, oupas, oumas en kinders om die tafel het. “Maar hierdie kinders is voorbereid. Hulle speel hoegenaamd nie op hul agtervoete nie.” Beer Adriaanse, Antoinette Kellermann, Deon Lotz, Tinarie van Wyk Loots, Paul du Toit en Kim Cloete is onder meer ook in die reeks te siene.